Mange kjenner seg nok igjen i det å scrolle opp og ned i en strømmetjeneste uten å finne noe nytt å se. 

Selv blant dem som ikke lenger ser lineær TV er det mange som forteller at de innimellom ikke ønsker å ta valg.  De vil bare sette på TV-en slik de gjorde før i tiden.  Å finne en ny serie er for mange et vanskelig valg. 

Jeg jobber som konseptutvikler på strømmetjenesten NRK TV, og en av tingene vi jobber med er å skape systemer som kan hjelpe med dette. 

Når vi gjør intervjuer med vanlige brukere forteller mange at de har én «tyngre» og noen «lettere» serier de følger med på.  Den tyngre krever fokus, og det er sjelden man har tid eller ork til å se mer enn en episode av gangen.  Typiske eksempel er Game of Thrones eller Broen. 

Til avveksling fra denne tyngre serien har de gjerne flere de ser innimellom og ellers.  Eksempel på en slik serie kan være Side om side eller The Big Bang Theory. 

De tyngre seriene ser de gjerne over flere sesonger og de får et godt og nært forhold til karakterene og historien. 

Men plutselig er de over.  Det er da det er vanskeligst å finne noe nytt. 

Hvordan skal vi hjelpe dere videre? 

Kan ikke vi da hjelpe dere å finne noe nytt? 

Det korte svaret er at vi ikke er helt sikre på akkurat hvordan det bør se ut. 

Vi vet andre strømmetjenester har hatt denne funksjonaliteten en god stund.  Det testes stadig ut nye måter å presentere noe nytt mens rulleteksten går, men vi opplever ikke at noen har fasiten på hvordan det bør gjøres. 

I dag starter vi neste episode automatisk for deg på de fleste av våre plattformer.  Dette er en funksjonalitet mange setter pris på, det gjør at man kan sitte rolig i sofaen uten å måtte finne frem til neste episode. 

I tilfellene der det ikke finnes en neste episode får du derimot svart skjerm når du kommer til slutten av rulleteksten. 

Det er her vi ønsker å gi deg en ny anbefaling. 

Noen av tingene vi forsøker å finne ut av er hva vi skal gi deg som anbefaling, hvor mange anbefalinger vi skal gi, og hvordan det skal se ut. 

Da er det to ting vi må ha i bakhodet. 

Folk har ulike ønsker vi må tilrettelegge for

Folk sitter tilbakelent i sofaen sin og vil ha en stressfri opplevelse

Ta vare på sofaopplevelsen

Tallene våre viser at NRK TV mest brukes på den store skjermen folk har i stua. 

Vi vet at mange bruker strømmetjenester som avkobling, for å slappe av med god underholdning og forsvinne inn i gode historier. 

Brukere har også ulike ønsker og behov som vi må tilrettelegge for: Noen ønsker å lene seg tilbake og se rulleteksten i sin helhet eller høre ferdig kjenningsmelodien til serien, andre ønsker hjelp til å finne noe nytt med en gang. 

Vi har med andre ord en liten utfordring med å finne den beste måten å presentere nye anbefalinger for deg, slik at de av dere som ønsker seg forslag får de med seg, samtidig som de ikke er i veien for de som ikke er interessert. 

Autoplay – plagsomt eller behagelig? 

Såkalt autoplay brukes mer og mer i strømmetjenester.  Det kan for eksempel være at neste episode spilles automatisk når den første er ferdig. 

Et annet eksempel på autoplay er en trailer som avspilles automatisk når man skal ta et valg om å se en ny serie.  De fleste synes det er forstyrrende og masete dersom videoer plutselig starter med høy lyd uten at man forventer det. 

Men autoplay kan også spare deg for noen klikk og trigge nysgjerrigheten din for nye serier. 

Flere forteller at de i begynnelsen hadde en dårlig opplevelse av at neste episode i serien startet automatisk på slutten av forrige, mens de nå synes dette er en behagelig funksjon som gjør at de slipper å lete frem fjernkontrollen hver gang. 

Autoplay brukt riktig kan hjelpe deg å ta valg og gjøre opplevelsen mer behagelig og tilbakelent.  Vi kan også fortelle deg mye mer om en ny serie ved å vise deg deler av en trailer enn vi kan gjøre med kun bilde og tekst.  Dette er noe vi ønsker å eksperimentere med fremover. 

Hvilke type anbefalinger ønsker du?  Og hvordan kan vi gjøre det på en måte som tar vare på sofakosen?